<classify> CHAMA cha Wafanyakazi wa Taasisi za Elimu ya Juu Tanzania THTU, kimeshauri serikali kufanya mapitio ya viwango vya kodi ya mtu binafsi hasa inayohusu makato ya kodi ya mshahara PAYE.Akizungumza na vyombo vya habari, Mwenyekiti wa THTU, Dk Paul Loisulie alisema chama hicho kupitia Kamati ya Uchambuzi na Ushauri kuhusu Bajeti Kuu ya Serikali ya mwaka wa fedha 20192020, kinashauri kodi hiyo ifanyiwe mapitio.Aliishauri ifanyike mapitio katika viwango vya kodi vya mtu binafsi inayohusiana na makato ya kodi ya mshahara ili kumpatia mfanyakazi unafuu wa kodi. Dk Loisulie alisema mapendekezo hayo yamezingatia mfumo wa kodi wa nchi nyingine za Jumuiya ya Afrika Mashariki EAC na nchi nyingine za Kusini mwa Jangwa la Sahara.Pendekezo mahususi linalotolewa ni kupandisha kima cha chini kisichokatwa kodi kutoka shilingi 170,000 hadi 360,000 na hivyo itapunguza maumivu ya kodi kwa mfanyakazi, alisema. Dk Loisulie alisema ifahamike kwamba kwa sasa hawajalizungumzia suala la kupandisha kima cha chini cha mshahara kwani Shirikisho la Vyama vya Wafanyakazi TUCTA limeshafanya wajibu huo ambao wanaunga mkono.Alisema mapendekezo haya ni mahususi kwa ajili ya kuleta unafuu wa kodi kwa mfanyakazi bila kubadili viwango vya asilimia vilivyopo kwa sasa. Hata hivyo alisema suala la kuboresha maslahi ya watumishi halijafanyika na kupewa uzito unaostahili katika bajeti za serikali hivyo kuwafanya watumishi kufanya kazi katika mazingira magumu na kuishi maisha yasiyo na staha na kuathiri utendaji wao wa kazi.Alisema suala la upandishwaji wa madaraja, nyongeza ya mwaka ya mshahara na malipo ya posho kwa watumishi limekuwa gumu kutekelezwa kwa kipindi cha miaka mitatu iliyopita, hivyo kuchangia malalamiko kutokana na ulimbikizwaji wa madai ya wafanyakazi na kuwafanya wabakie katika kipato au madaraja yaleyale kwa muda mrefu.  <topic>: kitaifa 